Thiago Silva s-a despărțit de Chelsea și a semnat cu Fluminense! La o săptămână după plecarea de pe Stamford Bridge, echipa din Brazilia a anunţat recrutarea fundaşului.
Internaţionalul brazilian (39 de ani, 113 selecţii) părăseşte astfel Europa, după ce a trecut pe la AC Milan, Paris Saint-Germain şi Chelsea, unde a jucat din 2020.
Thiago Silva s-a despărțit de Chelsea și a semnat cu Fluminense!
Thiago Silva se afla la final de contract cu Chelsea, unde a fost totuşi titular în acest sezon (35 de meciuri), notează news.ro.
După o scurtă trecere pe când era adolescent la Fluminense, el revine la clubul din Rio de Janeiro, unde şi-a relansat cariera între 2006 şi 2008, după ce a avut nevoie de câteva luni pentru a se recupera de tuberculoză, diagnosticată în timp ce juca la Dinamo Moscova.
Oficialii clubului din Brazilia au anunțat revenirea lui Silva printr-o postare de senzație! În fotografia distribuită Thiago Silva este prezentat în tricoul formației, alături de mesajul: „Monstrul s-a întors!”.
Considerat mult timp unul dintre cei mai buni fundaşi din lume, Thiago Silva a fost un căpitan emblematic al echipei PSG, cu care a cucerit 23 de titluri şi pe care l-a părăsit în urma unei finale de Liga Campionilor în 2020, prima din istoria clubului.
Fluminense, cvadruplă campioană a Braziliei, a terminat pe locul 7 în campionat în sezonul 2023. În acest sezon, se află pe locul 16 (din 20) după cinci meciuri disputate.
Cole Palmer, cifre impresionante la Chelsea
Cole Palmer a ajuns la cifre impresionante la Chelsea! La doar 21 de ani, mijlocașul a intrat în istoria Premier League, după golul marcat în duelul cu West Ham, din această etapă.
Cole Palmer este doar al treilea jucător din istoria Premier League, cu vârsta maximă de 21 de ani, care contribuie decisiv la cel puțin 30 de goluri într-un sezon, după Frank Lampard și Harry Kane.
Cole Palmer a avut din nou o evoluție solidă. Mijlocașul de 21 de ani a deschis scorul în duelul cu West Ham, din etapa a 36-a din Premier League. Palmer a punctat cu un șut din interiorul careului, din pasa lui Nicolas Jackson.
Grație reușitei din duelul londonez cu West Ham, Cole Palmer a ajuns la 21 de goluri marcate în acest sezon, la Chelsea. De asemenea, mijlocașul de 21 de ani și-a mai trecut în cont și nouă pase decisive, în campionat.
Pe lângă aceste cifre din campionat, Cole Palmer a mai reușit să mai marcheze alte patru goluri, în celelalte competiții, trecându-și în cont și alte patru pase decisive. Mijlocașul a bifat, în total, 44 de meciuri la formația de pe Stamford Bridge.
Cole Palmer a fost transferat de Chelsea la începutul sezonului, de la rivala Manchester City. Londonezii au plătit în schimbul mijlocașului suma de 47 de milioane de euro.
Chelsea a făcut instrucție cu West Ham, și s-a impus categoric, cu scorul de 5-0. Pe lângă Cole Palmer, au mai punctat și Gallagher, Madueke și Jackson.